KIRJALLINEN KYSYMYS E-0263/03 esittäjä(t): Olivier Dupuis (NI) komissiolle. Hamadi Jebalin vankeusrangaistus Tunisiassa.



Virallinen lehti nro 161 E , 10/07/2003 s. 0202 - 0203



KIRJALLINEN KYSYMYS E-0263/03 esittäjä(t): Olivier Dupuis (NI) komissiolle (5. helmikuuta 2003) Aihe: Hamadi Jebalin vankeusrangaistus Tunisiassa Islamistisen Ennahda-liikkeen Al Fajr -viikkolehden päätoimittaja Hamadi Jebali, joka on myös yksi liikkeen johtajista, on ollut vangittuna vuodesta 1990. Vuonna 1992 Bab Saadounin sotarikostuomioistuin tuomitsi hänet oikeudenkäynnissä, joka paikalla olleiden kansalaisjärjestöjen mukaan ei mitenkään täyttänyt oikeudenmukaisen oikeudenkäynnin kriteerejä kuudeksitoista vuodeksi vankeuteen. Perusteena oli hänen jäsenyytensä järjestössä, joka ei ollut virallisesti tunnustettu. Hamadi Jebali aloitti 13. tammikuuta 2003 syömälakon protestoidakseen vankilassa vallitsevia oloja ja vaatiakseen vapauttamistaan sekä kaikkien poliittisten vankien yleistä armahtamista. Hamadi Jebali kärsii sydämen vajaatoiminnasta ja syömälakko saattaa vakavasti vaarantaa hänen terveytensä. Hamadi Jebalia on pidetty jo useita vuosia eristyssellissä, mikä on vastoin Tunisian lainsäädäntöä, jonka mukaan vankia saa pitää eristyksessä enintään kymmenen päivää. Lisäksi se rikkoo YK:n vuonna 1959 antamien vankeinhoidon vähimmäissääntöjen 32 artiklaa, jossa kielletään vangin pitäminen eristyssellissä ja määritellään se julmaksi kohteluksi. Nadhourin vankilan (Bizerte) johtokunta ilmoitti 18. tammikuuta Jebalin perheelle, että tämä ei terveydentilansa vuoksi pysty saapumaan vankilan vierailutiloihin viikoittaista vierailuaikaa varten. Onko komissio tietoinen Jebalin huolestuttavasta terveydentilasta? Mitä se aikoo tehdä painostaakseen Tunisian viranomaisia järjestämään Jebalille asianmukaiset vankilaolot, mukaan lukien oikeus saada aiheellista lääketieteellistä hoitoa? Onko komissio samaa mieltä siitä, että 80- ja 90-luvuilla tuomittujen mielipidevankien yleistä armahtamista ei voi enää lykätä? Mitä aloitteita se aikoo siinä tapauksessa tehdä, jotta Tunisian viranomaiset ryhtyisivät asian vaatimiin toimiin? Christopher Pattenin komission puolesta antamayhteinen vastauskirjallisiin kysymyksiin E-0250/03 ja E-0263/03 (26. helmikuuta 2003) Komissio on tietoinen Yahiaouin ja Jebalin aloittamasta nälkälakosta ja seuraa käytössään olevien lähteiden avulla heidän terveydentilaansa. Kuten arvoisan parlamentin jäsenen kirjallisiin kysymyksiin E-2526/02, E-2597/02, E-2629/02 ja E-3031/02 komission antamasta vastauksesta on jo käynyt ilmi, komissio on huolestunut Yahiaouin ja muiden henkilöiden vankilaoloista varsinkin Bordj el-Amrin vankilassa. Edellä mainittuihin kysymyksiin annetun vastauksen jälkeen Euroopan unioni on erityisesti kiinnittänyt uudelleen Tunisian viranomaisten huomion Yahiaouin tapaukseen ja hänen vankilaoloihinsa. Arvoisalle parlamentin jäsenelle on myös kerrottu, että Euroopan unioni on viimeisimmässä unionin ja Tunisian assosiaatiokomitean kokouksessa vaatinut viranomaisia tekemään Tunisian vankilaolokysymyksissä yhteistyötä Punaisen Ristin kansainvälisen komitean (ICRC) kanssa. Toisella tasolla komissio toimii Tunisian oikeuslaitoksen uudistamiseksi osana ohjelmaa, jota valmistellaan MEDA-ohjelmassa. Vankilahallinnon hyväksi toteutettavien toimien sisällyttämistä tähän ohjelmaan on suunniteltu. Euroopan unioni on lisäksi muistuttanut Tunisiaa siitä, että taistelua ääri-islamia vastaan ei voida käydä ihmisoikeuksien kunnioittamisen ja perusvapauksien kustannuksella. Tiettyjen vankien yleistä armahdusta ei toistaiseksi ole otettu esille Tunisian viranomaisten kanssa.